Catarroja reconeix al món esportiu
09 jun 2022

Catarroja ha vibrat amb la gran festa de l'esport que ha tingut lloc aquest dimecres en Masia de las Estrellas. L'acte, organitzat per la regidoria d'Esports ha reunit a tots els clubs i esportistes del municipi que esperaven amb impaciència la celebració de la Gala de l’Esport, un esdeveniment bianual que aquesta edició ha coincidit amb el final de la temporada 21/22 en moltes disciplines.

“Catarroja viu l'esport amb intensitat i l'ha demostrat durant aquests últims dos anys que han sigut demolidors per al seu funcionament, encara així no s'han rendit demostrant els valors de la pràctica esportiva. El gran nivell dels premiats demostra la salut del nostre esport local que sempre s'implica per a atraure a Catarroja esdeveniments o altres pràctiques esportives. Ara, aprofitant la Gala de l’Esport els hem volgut convidar que participen de l'esport local del futur, participant en l'enquesta que estem realitzant en el Pla Rector d’Instal·lacions Esportives a través de la pàgina web esports2031.catarroja.es, que serà el full de ruta per als pròxims anys”, explica Lorena Silvent, vicealcaldessa de Catarroja.

La Gala de l’Esport ha reconegut el treball durant la pandèmia de totes les entitats esportives municipals, rebent, cadascuna d'elles, un reconeixement per la seua dedicació en aquests mesos tan durs. A més han rebut un exemplar en paper de la revista de l’Esport de Catarroja que recull les imatges més impactants de l'últim curs. Els assistents van rebre també la revista en format digital amb un usb d'emmagatzematge de record.

Després del reconeixement als clubs i entitats esportives ha arribat el moment del repartiment dels premis de la Gala. El jurat, compost per les periodistes catarrogines, Lourdes Rodríguez de Las Provincias i Eva Casañ d'À Punt Ràdio, va seleccionar prèviament a les persones i entitats guanyadores valorant les seues accions esportives realitzades.

Així doncs, el palmars de l'edició 2022 de la Gala de l’Esport, ha estat conformat per l'atleta Marcos Pérez, millor esportista masculí; Aila Juan del CD Sirenas, millor esportista femenina; els integrants del programa d'esport adaptat com a millors esportistes adaptats; el Juvenil A del FBCD Catarroja, millor equip masculí; Club de pàdel Catarroja, millor equip femení; Judokan Catarroja, millor club amb responsabilitat social; el pilotari David Carbó, premie esport autòcton; el CD Sirenas, premi a la igualtat en l'esport; Ascensors Túria, Vedat Mediterràneo i Caixa Rural Torrent, esment com a patrocinadors esportius; Baixens, premi empresa vinculada a l'esport local; l'atleta Vicent Diego, premie trajectòria esportiva, Paco Chulvi (a títol pòstum), Manolo Vinuesa, Eduardo Landeira i Antonio Solero, premi a millor directiu; i premi especial del jurat al taekwondista i entrenador olímpic, José Jesús Márquez.

L'acte que ha sigut transmés en directe pel Youtube municipal, ha finalitzat amb una foto de família i un cocktail que s'ha servit en les instal·lacions de Masia de las Estrellas, ubicació seleccionada per a la celebració d'aquesta II Edició de la Gala de l’Esport de Catarroja.